Ministarstvo poljoprivrede obavijestilo je potrošače o opozivu proizvoda svježi nezapakirani poriluk kod kojeg je utvrđena povećana količina pesticida.

Radi se poriluku OPG-a Suzane Novosel iz Zagreba, a uzorkovanje je provedeno na tržnici Kvatrić u Zagrebu 4. studenoga. “Po uzorkovanju tijekom provedbe službene kontrole sanitarne inspekcije, zaprimljen je nalaz povećane količine pesticida klorpirifos u količini od 1,35 mg/kg-ppm te isti nije prikladan za konzumaciju”, stoji u priopćenju koje je objavilo Ministarstvo.

Akutni rizik za zdravlje ljudi

Nakon toga, po zaprimanju obavijesti o nesukladnom nalazu od 17. studenoga 2016. godine proveo se inspekcijski nadzor na spomenutoj tržnici od strane sanitarne inspekcije dok poljoprivredna inspekcija provodi inspekcijski nadzor na OPG-u sa kojeg potječe nesukladan proizvod.

“U skladu s Zakonom o provedbi Uredbe (EZ) br. 396/2005 o maksimalnim razinama ostataka pesticida u i na hrani i hrani za životinje biljnog i životinjskog podrijetla utvrđena količina klorpirifosa u/na poriluku (1,35 ± 0,33 mg/kg) prelazi postavljenu EU MDK vrijednost od 0,01 mg/kg”, piše u priopćenju. “Na temelju provedene procjene rizika konzumacija poriluka sa navedenim ostacima klorpirifosa predstavlja akutni rizik (kod kratkotrajnog unosa) za zdravlje ljudi”, objavilo je Ministarstvo uz naglasak da se obavijest odnosi isključivo na gore navedeni proizvod.